als_Latn dik_Latn sag_Latn
Shkolla Plotësuese Shqipe në Lozanë shfaqi një program të pasur para qindra bashkatdhetarëve (Foto)
Shoqata e Studentëve Shqiptarë në Universitetin e Lozanës (UNIL) së bashku me nxënësit e shkollës shqipe nga Lozana paraqitën pjesën e shkurtër teatrale «Luani udhëton në Kosovë».
Teksti dhe fotot Dashnim HEBIBI
Lozanë, 15 mars
Sot, duke filluar në orën 14:00, ashtu edhe siç ishte paralajmëruar, me organizim të LAPSH-it për Lozanë, që të fillojë manifestimi kushtuar 17 Shkurtit – Dita e Pavarësisë së Kosovës dhe 7 Marsi – Dita e Mësuesit, për dy orë me radhë qindra bashkatdhetarë e përcollën një program shumë të pasur arsimor-kulturo-artistik. Jemi mësuar që shpesh, pa dëshirën e secilit ndoshta, të kemi vonesa të shpeshta në organizimet e mërgatës sonë, por sot ishte diçka e pazakontë që manifestimi të fillojë ashtu siç ishte paralajmëruar. Me një skenë modeste, ku shihej logoja e LAPSH-it dhe në anën tjetër flamuri ynë kombëtar, ishin shenjat e para se ky manifestim do të kalonte siç është më së miri. Në «Salle de Grand Vennes», Chemin des Abeilles 17, 1010 Lausanne, kishin ardhur bashkatdhetarë nga katër anët e Lozanës për t’i përcjellë dhe përkrahur nxënësit e Shkollës Plotësuese Shqipe në këtë pjesë të Zvicrës. Edhe pse kanë kaluar disa ditë, ose gati një muaj nga përvjetori i shtatë i pavarësisë së Kosovës dhe disa ditë nga 7 e 8 Marsi, ky manifestim u prit shumë mirë nga të gjithë të pranishmit.
Shkaku i vonesës, dihet se në gjithë Zvicrën ka pasur plot manifestime, prandaj është gjetur kjo kohë që këto festa të kremtohen bashkërisht. E nxënësit e Shkollës Plotësuese Shqipe edhe kësaj here ishin kryesorët ata që përkujdeseshin për mbarëvajtjen e programit, ndërsa koordinatori i LAPSH-it për këtë pjesë të Zvicrës, z.Isni Idrizi, e përcillte çdo gjë që të shkojë siç është më së miri. Përveç shumë prindërve e bashkatdhetarëve të tjerë, i pranishëm ishte edhe z.Ramadan Avdiu, konsull i përgjithshëm i Republikës së Kosovës me qendër në Gjenevë, si dhe miq zviceranë.
Në Kantonin e Lozanës janë 11 klasë të Shkollës Plotësuese Shqipe
Edhe pse është një numër i madh i bashkatdhetarëve tanë të të gjitha trevave shqiptare, numri i fëmijëve që e ndjekin Shkollën Plotësuese Shqipe është shumë i vogël. Këtë na e tha edhe vetë z.Idrizi, kryetar i këshillit komunal (njëherit edhe koordinator i kantonit Vaud) i LAPSH-it për Lozanë, se gjithsej në këtë kanton janë hiç më shumë se 150 (në Lozanë e vijojnë vetëm 70) nxënës të rregullt. Pavarësisht këtij numri të vogël, 11 klasat në nivel kantoni funksionojnë mirë dhe bashkëpunojnë edhe me njëri-tjetrin, por ne presim që të rritet edhe më shumë ky numër dhe mu për këtë kërkojmë mbështetje edhe nga shteti i Kosovës, ai i Shqipërisë dhe pa dyshim edhe nga mediet tona.
Manifestimi filloi me intonimin e himnit kombëtar dhe atij të Kosovës, kënduar nga nxënësit e Shkollës Plotësuese Shqipe.
Manifestimin në përgjithësi e moderuan katër nxënës dhe vërtet ishte një moderim i shkëlqyer, sa nga të gjithë morën fjalët më të mira të mundshme. Mësuesit Isni Idrizi, Shpresa Idrizi, Merita Azemi dhe Asime Nishori, Burbuqe Ahmetaj dhe Hajrie Alidemi i përcillnin nxënësit e tyre që të dilnin mirë para të pranishmëve dhe pa ndonjë gabim. Edhe pse shihej mirë se të gjithë fëmijët kishin emocione, në përgjithësi çdo gjë kaloi ashtu siç ishte pritur nga Këshilli Organizativ. Nxënësit Arbënore Zeneli, Arta Hoti, Elza Azemi dhe Gëzim Rexhepi ishin moderatorët e takimit, që herë pas here dilnin në skenë duke i prezantuar pikat e programit. Me një fjalë hyrëse të përgatitur mirë dhe të lexuar po ashtu mirë nga nxënëset Gonxhe Idrizi dhe Kaltrina Berisha, u rikujtua një historik i Kosovës nëpër periudha të ndryshme, kurse dëshira e të gjithëve është që ta shohin Kosovën edhe më të fortë dhe pa asnjë pengesë drejt BE-së.
22 vjet shkollë shqipe në Lozanë
Koordinatori i LAPSH-it për kantoni Vaud, Isni Idrizi, njëherësh mësues, në emër të organizatorit i përshëndeti të pranishmit, duke ua uruar festat. Me një përshëndetje të sinqertë, ai iu drejtua edhe z.Ramadan Avdiu dhe miqve zviceranë për përkrahjen që po ia japin Shkollës Plotësuese Shqipe. Zoti Idrizi kërkoi mbështetje më të madhe nga shteti i Kosovës, por edhe nga Shqipëria, dhe iu drejtua të gjithë prindërve që t’i sjellin fëmijët e tyre në Shkollën Plotësuese Shqipe, sepse vullneti ekziston, ka ekzistuar e do të jetë i gjallë përgjithmonë, që fëmijët ta zotërojnë gjuhën e të parëve ashtu siç duhet. Por, edhe pse janë bërë 22 vjet shkollë në Lozanë, siç tha ai, përafërsisht 6% e fëmijëve e vijojnë shkollën shqipe, me gjithë numrin e madh të mërgimtarëve në këtë kanton. Ai i falënderoi prindërit, mësuesit e tjerë dhe LAPSH-in në përgjithësi, se po e mbajnë të gjallë edhe nëpërmjet këtyre manifestimeve dëshirën e madhe për të ruajtur gjuhën, traditën dhe kulturën tonë të lashtë. Pas fjalës së tij modeste, ai e ftoi z. Ramadan Avdiu për një fjalë përshëndetëse.
Ramadan Avdiu, ndër të tjera, tha:
«Më lejoni që ta falënderoj z.Idrizi dhe të gjithë mësueset në këtë kanton që po kontribuojnë për Shkollën Plotësuese Shqipe. Ju uroj të gjithëve festat! Kosova për shtatë vjet shtet i pavarur ka arritur mjaft dhe po punojmë e do të punojmë që të gjithë të arrijmë edhe ditë më të mira, e që këtë dëshirë e ka çdo shqiptar. Është e pamundur që t’i arrijmë të gjitha qëllimet tona me shpejtësi, por një është e sigurt – Kosova është në rrugë të mirë. Të mësojmë në gjuhën e të parëve dhe ata që mësojnë në Shkollën Plotësuese Shqipe, pa dyshim se do të jenë të mirë edhe në shkollat ku jetojnë dhe veprojnë. E dimë se Diaspora ka dhënë shumë për Kosovën dhe tash nuk duhet ajo të shikohet vetëm për të ndihmuar me mjete, por edhe për të kontribuar në sfera të tjera që nevojiten në Kosovë. T’i dërgojmë fëmijët në shkollat shqipe, sepse do ta kemi një të ardhme edhe më të mirë. Shumë suksese LAPSH-it dhe gjithsesi që e ka pasur dhe do ta ketë përkrahjen tonë».
Projekte edhe nga miqtë zviceranë
Edhe miqtë zviceranë që ishin të pranishëm e morën fjalën dhe uruan për festat. Zoti Frédérique Sardet, udhëheqës i bibliotekave të qytetit të Lozanës, përshëndeti që të gjithë të pranishmit dhe tregoi edhe për projektin e kësaj biblioteke me bibliotekat në Kosovë, e posaçërisht në Ferizaj, për të siguruar libra shqip për lexuesit e saj. Edhe zonja Bianca Zanini, nga Insitute Suisse Jeunesse et Medias, e tregoi projektin e saj që të përgatitin përralla për fëmijët deri në gjashtë vjeç në gjuhën frënge, por edhe atë shqipe. Pa dyshim se ishin projekte shumë të mira dhe të përkrahura nga të gjithë. E pas këtyre dy miqve zviceranë, në skenë u paraqit Kori «Arta» i Shkollës Plotësuese Shqipe, ku kanë jo më pak se mbi 40 këngë të përgatitura. Ky kor është formuar në vitin 2008 dhe në të vijnë e shkojnë nxënës të shkollës shqipe, por drejtohet shumë mirë nga mësuesja znj. Shpresa Idrizi. Edhe sonte ky kor u paraqit me gjashtë këngë të bukura shqipe, për çka u shoqërua me duartrokitje nga të pranishmit. Edhe mësuesja Burbuqe Ahmeti me nxënësit e saj në Rolle të kantonit Vaud, me disa poezi dhe një këngë i argëtuan të pranishmit. Mësuesja Shpresa Idrizi doli përsëri në skenë me nxënësit e ciklit të ulët dhe të mesëm me një program të pasur shkollor. Mësuesja Hajrije Alidemi, me nxënësit e saj u paraqit para të pranishmëve me një program të shkëlqyer. Fjalën përshëndetëse e mori edhe z.Bernard Gaillard, këshilltar komunal, i cili uroi për festën dhe tregoi për bashkëpunimin e mirë që ka me mërgimtarët shqiptarë.
«Luani udhëton në Kosovë», shfaqje e bukur teatrale
Shoqata e Studentëve Shqiptarë në Universitetin e Lozanës (UNIL) së bashku me nxënësit e ciklit të lartë të shkollës shqipe nga Lozana paraqitën pjesën e shkurtër teatrale «Luani udhëton në Kosovë». Për 10 minuta, sa zgjati kjo pjesë teatrale, e luajtur nga nxënësit e shkollës shqipe dhe e përgatitur nga studentët, e të cilët po ashtu ishin nxënës të shkollës shqipe, i la pa koment të pranishmit e shumtë. Ishte një temë e mirë dhe aktuale, kur një fëmijë mërgimtar nuk dëshiron të shkojë në shkollën shqipe, edhe pse prindërit e tij e kërkonin këtë. Por, një natë Luanit iu shfaq një mikeshë, Zana, e cila e luti që të shkojë në Kosovë. Dhe, ai shkoi në Kosovë, por kjo ishte vetëm në formë kujtese, që dukej shumë bukur e përgatitur. E Luani shkoi në Kosovë dhe atje qëndroi disa ditë, donte të luante me fëmijë atje, por nuk e dinte mirë gjuhën shqipe dhe shumë fjalë i fliste frëngjisht. Kështu që nuk pritej mirë nga moshatarët e tij. Dhe ai, me t’u kthyer në Zvicër, e pa shumë të nevojshme që ta vijojë shkollën shqipe, që kur të shkojë në Kosovë të dijë të flasë me ta dhe të luajë pa problem. E kur e morën këtë lajm prindërit, ata u gëzuan shumë dhe filloi festa. E nga kjo pjesë teatrale u tregua qartë se gjuha shqipe duhet të mësohet nga të gjithë fëmijët mërgimtarë, sepse një ditë ata nuk do të duan të shkojnë në vendin e të parëve, sepse një ndër arsyet kryesore është mosnjohja e gjuhës shqipe. Me të përfunduar kjo pjesë teatrale, të gjithë u ngritën në këmbë dhe duartrokitën. Nuk është hera e parë që studentët shqiptarë të Lozanës e kanë mbështet shkollën shqipe, por edhe në të ardhmen do të jenë pjesë e organizimeve, që t’i nxitin fëmijët për të shkuar në shkollën shqipe. Pas kësaj pjese teatrale, të gjithë nxënësit e shkollës shqipe në Lozanë dolën në skenë dhe me një këngë e përmbyllën manifestimin. E kënga «Shkolla shqipe», që njihet nga të gjithë, tregoi edhe një herë se gjuha shqipe është e ëmbël dhe ajo do të mësohet gjithmonë, e nuk do të harrohet assesi.
Në kuadër të manifestimit u hap edhe ekspozita e pikturave të nxënësve të shkollës shqipe nga Lozana, nën udhëheqjen e piktorit Samedin Asllani. Ishin gjithsej 21 piktura, të punuara nga nxënësit e të përcjellë nga z. Asllani. E z. Asllani kontribuon vullnetarisht në këtë shkollë që fëmijët mërgimtarë të dinë të vizatojnë mirë. Zoti Asllani nuk është pjesë e LAPSH-it, por kontributi i tij është shumë i madh, duke u dhënë vullnet dhe dije fëmijëve mërgimtarë edhe për gjuhën e artit figurativ.
Talente të shumta dhe premtuese
Mysafirët e këtij manifestimi me paraqitjet e tyre në komunat Rolle dhe Morges të kantonit Vaud dëshmuan se bashkëpunimi është i mirëpritur nga të gjithë. Zoti Asllani tregoi për «dialogplus» se është punuar shumë me këta fëmijë dhe sheh talente të shumta. Ai tha se me shumë vullnet ka punuar dhe do të punojë edhe në të ardhmen. Këto janë punime të nxënësve nga klasa e gjashtë e deri në të nëntën. E ne kontaktuam edhe me disa nga studentët shqiptarë që studiojnë në Lozanë, e që kanë kontribuar në këtë pjesë teatrale, e të cilët ishin edhe nxënës të Shkollës Plotësuese Shqipe, si me zonjushat Loreta Hoxha, Delvina Racaj, Nart Azemi, pastaj Nëntor Elshani, Flakron Sahiti, të cilët ishin shumë të lumtur që kaluan mirë dhe nxënësit e shkollës shqipe e luajtën këtë pjesë teatrale siç është më së miri. Krejt në fund të këtij manifestimi u shtrua edhe një koktej rasti, ku patëm mundësi të bashkëbisedojmë me shumë të pranishëm, si dhe me studentët. E koordinatori i LAPSH-it për kantonin Vaud, z. Isni Idrizi, na falënderoi për praninë dhe për përkrahjen e shkollës shqipe edhe në këtë pjesë të Zvicrës. Për më shumë flasin edhe fotot nga manifestimi në fjalë. (dialogplus.ch)
Galeri e fotove;
Samedin Asllani, piktorRamadan Avdiu, konsull i përgjithshëm i Republikës së Kosovës me qendër në GjenevëKoordinatori i LAPSH-it për Lozanë, z.Isni IdriziFrederique Sardet, udhëheqës i Bibliotekës së LozanësBernard Gaillard, këshilltar komunalDisa nga studentat shqiptarë në Universitetin e Lozanës
als_Latn als_Latn als_Latn fao_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn bug_Latn als_Latn